Útlán Bókasafns Akraness svipuð milli ára Starfsemi Bókasafns Akraness var með hefðbundnum hætti árið 2006 og aðsókn mjög góð . Útlánuð safngögn voru 52.325 gögn , sem er mjög svipað og árið 2005 , en þá voru útlán 52.831 safngögn . Þetta samsvarar því að hver Akurnesingur hafi fengið um 8,88 safngögn að láni yfir árið sem eru aðeins færri eintök á íbúa en árið 2005 , en þá lánuðust úr 9,1 gögn . Íbúum hefur fjölgað í bænum frá fyrra ári og má því segja að útlánin dragist örlítið saman . Sem fyrr eru bækur vinsælastar meðal lánþega eða um 75% þess sem lánað var út . Næst koma tímarit ( 10% ) og þá hljóðbækur ( 9% ) . Bækur Arnaldar Indriðasonar eru vinsælastar hjá viðskiptavinum Bókasafns Akraness eins og í fyrra og má segja að þær séu aldrei uppi í hillu . Útlán og gestakomur eru mjög jöfn allt árið en stærstu útlánamánuðirnir voru janúar , mars og júlí . Gestakomur í Bókasafn Akraness voru taldar sérstaklega tímabilið maí til ágúst og komu að jafnaði um 112 gestir á dag í safnið og samkvæmt því eru gestir um 32.000 á ári . Margir gestir sækja daglega í netkaffitölvur safnsins og eru m.a. erlendir verkamenn duglegir að notfæra sér þá þjónustu . Safnkostur bókasafnsins er um 55.000 safngögn , bækur , tímarit , myndefni og tónlist og er leitarbær á www.gegnir.is .